b'\n_START_ARTICLE_\nDen Bl\xc3\xa5 Grotte\n_START_PARAGRAPH_\nDen bl\xc3\xa5 grotte (p\xc3\xa5 italiensk: La grotta azzurra) er en underjordisk grotte ved kysten p\xc3\xa5 \xc3\xb8en Capri ved Italien. Der er en indgang fra havet som ligger delvis under havoverfladen og flere indgange fra landsiden. Den er cirka 60 meter lang og 25 meter bred. H\xc3\xb8jden varierer fra en meter ved indgangen til 14 meter bagest i grotten._NEWLINE_Grotten har v\xc3\xa6ret kendt siden romertiden. I dag er det en popul\xc3\xa6r turistattraktion._NEWLINE_Dens omtale i H.C. Andersens roman Improvisatoren i 1835 har if\xc3\xb8lge italienske kilder bidraget til, at grotten blev internationalt ber\xc3\xb8mt. H.C. Andersen skriver, at Capris indbyggere kaldte den hexehullet og at den blev opdaget af tyskerne Friis og Kopisch i 1831. I Bournonvilles ballet Napoli fra 1842 foreg\xc3\xa5r anden akt i Den bl\xc3\xa5 grotte.'